google/wiki40b huggingface dataset:
Chernobyl Diaries

Sammendrag

Chris, kjæresten Natalie og deres felles venn Amanda er på backpacking i Europa. I Kiev besøker de Chris 'bror, Paul før de etter planen skal reise videre til Russland – hvor Chris planlegger å fri til Natalie. Paul foreslår at de reiser til Pripyat, en forlatt spøkelsesby ved Tsjernobyl kjernekraftverk. Chris er skeptisk til forslaget på grunn av den potensielle risikoen, og vil heller reise direkte til Moskva. De møter en guide, Yuri, samt norske Zoe og australske Michael. 
Yuri kjører dem gjennom villmarken i Ukraina, før de ankommer Tsjernobyl. De blir nektet videre adgang av ukrainske soldater, men finner en annen vei til den forlatte byen. De stopper ved en elv hvor de ser en stor, mutert fisk som kan leve på land. De er bekymret for stråling og forgiftning, men Yuri har en geigerteller og mener at det er helt trygt. Yuri tar dem med til øverste etasje i en boligblokk, og peker ut Tsjernobyl atomkraftverk som ligger ett godt stykke unna. 
Etter noen timer velger de å forlate Pripyat, men bilen deres har blitt ødelagt. Yuri og Chris går ut for å undersøke noen merkelig lyder de hørte. Det ene beinet til Chris blir alvorlig skamfert, og Yuri har forsvunnet. Neste morgen finner de Yuri`s mishandlede kropp, i en forlatt bygning. Natalie blir hos den skadde Chris, men de andre går etter hjelp. De blir jaget av ville hunder og angrepet av mutante fisk. Når de kommer tilbake til bilen igjen er den ødelagt, og på Natalie`s videokamera ser de at hun og Chris ble tatt av menneske-lignende mutanter. 
De blir omringet av mutanter, og flykter gjennom en underjordisk gang. Ved utgangen av passasjen står de rett ved siden av den ødelagte reaktorkjernen med ekstremt høye strålingsnivåer. De møter ukrainsk militært personell. Blindet av stråleskader, snubler Paul mot soldatene – og han blirr skutt. Amanda besvimer og våkner opp igjen på et sykehus, hos flere leger. De avslører at de muterte skapningene som drepte flere av vennene hennes var pasienter ved sykehuset – før Amanda blir dyttet inn på ett rom, og angrepet av pasienter som har mutert til zombie-lignende skapninger på grunn av den sterke strålingen fra kjernekraftverket.
Poul Madsen

Poul Madsen (født 1527 – død 1590) var en dansk professor og teolog, og han var biskop i Sjælland fra 1569 til sin død.
I 1554 tok han magistergrad og ble professor i pedagogikk ved København universitet. Han var også lærer i hebraisk. Seinere ble han både professor i gresk og i 1560 i dialektikk.
Kun 34 år gammel ble han valgt til biskop i Ribe etter Hans Tausen. Dette embetet hadde han i 7 år. Men etter Hans Albertsens død i 1569 ble han valgt til biskop i Sjælland, det høyeste embetet i den danske kirke.
Poul Madsen døde 30. oktober 1590, 63 år gammel. Han var gift fire ganger, men levde sine siste 12 år som enkemann.
Colter's Hell

Colter's Hell er et vulkanogent område ved Shoshone River i nærheten av Cody i den amerikanske delstaten Wyoming. Det er oppkalt etter pelsjegeren og oppdagelsesreiseren John Colter, som vinteren 1807/1808 formodentlig var den første hvite mann som kom hit. Til tider er Colter's Hell feilaktig blitt forvekslet med det området der den senere Yellowstone nasjonalparken ligger - det området ble tidligere kjent som de store vulkaners område, de kokende fossers område eller lignende. Colter's Hell ble også beskrevet med slike vendinger.
Videre tidligere beskrivelser av Colter's Hell stammer fra trapperen Joseph Meek fra 1830 og fra Plenty Coups, en høvding blant absarokeeindianerne, som med sitt folk hadde slått leir ved den inaktive vulkanen rundt år 1840.
I dag er det bare dampfumaroler her, på Colters tid var det sannsynligvis geysirer.
Optisk vindu

Astronomisk optisk vindu

Største delen av den elektromagnetiske energien fra solen og andre utenomjordiske kilder når aldri jordoverflaten, men absorberers av atmosfæren. Det finnes også et tilsvarende radiovindu for frekvenser i radiospekteret.

Medisinsk optisk vindu

Det optiske vinduet for levende kroppsvev er ca. mellom bølgelengdene 650 og 1 200 nanometer. Ved kortere bølgelengder absorberes strålingen av hemoglobinet i blodet, mens vann absorberer de kortere bølgelengdene i det infrarøde området.
Michael Herman Løvenskiold

Biografi

Han var sønn av konferenseråd, lensbaron Severin Leopoldus Løvenskiold (død 1776) og Magdalene Charlotte Hedevig Numsen (død 1795). I 1772 ble han juridisk kandidat, 1774 auskultant i Rentekammeret, 1781 amtmann i Holbæk amt, 1783 også i Kalundborg, Sæbygård og Dragsholm amter. Han førte dessuten oppsyn med krongodset i Odsherred og var medlem av Hoverikommisjonen av 1795.
I 1774 ble han kammerherre, og den 18. mai samme år, ektet han i Slottskirken i København Frederikke Juliane Marie komtesse Knuth (død 1804), datter av geheimekonferensråd Eggert Christopher Knuth. Med henne fikk han sønnene Carl Severin Christian (død 1831) til Løvenborg i Danmark, og Eggert Christopher (1788–1861) til Ulefos Jernværk og Holden hovedgård i Norge.
I 1803 ble han ridder av Dannebrog, og allerede året etter, ble han avskjediget som amtmann. Han døde i 1807 på Løvenborg, som han hadde arvet etter faren, og ble begravet i Nørre Jernløse.

Ettermæle

Han skal ha vært en dygtig amtmann, hvor han som embetsmann og godsbesitter viste levende interesse for gjennomføringen av landboreformene. På sine egne gods brukte han egne midler til utskiftningen (nyfordelingen) av landsbruksjord og til å bygge stengjerder for bøndene. Han innkjøpte også førsteklasses såkorn og kløverfrø, samt tok seg av skoleundervisning for vanlige folks barn.
Donau-Iller-Nahverkehrsverbund

Donau-Iller-Nahverkehrsverbund (DING) står for den offentlige kollektivtrafikken i Ulm, Biberach, og Neu-Ulm i Bayern. Selskapet ble opprettet 1. januar 2003 ved at 34 selskaper kom under DING. I 2005 fraktet DING 59,2 millioner mennesker.
Noseolucanus denticulus

Utseende

En middelsstor (ca. 17–22 millimeter), kort og bred, brunsvart til svart hjortebille, dekkvingene er mørkt rødbrune. Hannens kjever er moderat forstørrede, enkelt sigdformede uten tenner. Hode og pronotum har påfallende, tverrstripet mikroskulptur hos hannen, tett og kraftig punktert hos hunnen. Dekkvingene har litt svake lengdefurer. Hunnens kjever er bare litt mindre enn hannens, men hodet er påfallende mindre, skulpturen annerledes og pronotum mer rundet.

Utbredelse

Arten lever i fjellområder i det nordlige Myanmar og det sørlige Kina.
Bolbochromus

Utseende

Middelsstore til store, hvelvede, glatte og blanke tordivler, gjerne brunrøde eller svarte med gulaktige eller røde tegninger. Hodet er stort og bredt, uten horn hos begge kjønn, med markert mikroskulptur. Pronotum er glatt og blankt uten knøler eller horn, spredt og ujevnt punktert. Dekkvingene er hvelvede og rundede med kraftige punktstriper. Beina er kraftige gravebein.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt.

Utbredelse

Slekten er utbredt i Sørøst-Asia.
Pittsburgh Penguins

Kuriositeter

I 1980 ville Pittsburgh Penguins bytte fra farger på draktene fra mørkeblått og lyseblått til sort og gull, fargene til både Steelers og Pirates (baseball), som hadde vunnet Super Bowl og World Series i 1980. Penguins slet og håpet på at fargene til mesterlagene i "City of Champions" ville gi litt supporterblest. Boston Bruins protesterte til NHL, de mente svart og gull alltid hadde vært forbundet med Bruins. Penguins fikk medhold siden Pirates (ishockey) hadde brukt disse fargene på slutten av 1920-årene. Forøvrig hadde allerede da Penguins-logoen de fargene i seg, den bestod av en ishockey-spillende pingvin over et gullfarget triangel.
Sainte Genevieve (Missouri)

Sainte Genevieve (fransk: Sainte-Geneviève) er administrativt hovedsete i Sainte Genevieve County i Missouri. Stedet fikk sitt navn etter Genoveva av Paris og ble grunnlagt mellom 1722 og 1749 av franske nybyggere. Det nøyaktige årstallet er uvisst men av tradisjon feirer man 1735 som året da Sainte-Geneviève ble grunnlagt.
Berøringsskjerm

Berøringsskjerm (også kalt pekeskjerm eller trykkskjerm, engelsk: touchscreen) er en bildeskjerm som kan merke en berøring eller trykk på skjermflaten og hvor på skjermen denne berøringen finner sted. Skjermen kan dermed fungere som både ut- og inn-enhet. Uttrykket henviser vanligvis til skjermer som styres med brukerens finger, men en berøringsskjerm kan også merke andre passive objekter, som for eksempel en pekestift eller -penn. Berøringsskjermer er vanlige på nettbrett og smarttelefoner, og også på enheter som minibanker, innsjekkingsautomater på lufthavner, interaktive informasjonsskjermer og lignende.
Berøringsskjermen har to hovedkjennetegn. For det første gjør den det mulig for brukeren å samhandle direkte med det som vises på skjermen, i stedet for indirekte med en peker som kontrolleres med ei mus eller styreplate. For det andre gjør den det mulig å gjøre dette uten noen mellomliggende enhet som trenger å holdes med hånden. Slike skjermer kan brukes som terminaler til datamaskiner eller nettverk, og de har også en fremtredende rolle innenfor formgivning av digitale apparater som PDAer, GPS-enheter, mobiltelefoner og videospill.
De teknologiene som benyttes på berøringsskjermer idag er alle av akseptable kvaliteter. Men det er likevel viktig å vite hvilke miljøer skjermene skal benyttes i. De 4 hovedgruppene er "resistive" teknologier som i realiteten er en folie med ledere som trykkes sammen. Andre teknologier er "kapasitive" som føler elektrisiteten i fingeren (men det finnes avarter av denne teknologien). Så er det IR som enten detekterer brytning av usynlig lys eller rimlige "kamera"-løsninger. Og til slutt er det lydbølger som reflekteres fra glasset på kanten rundt skjermen og basert på frekvens definerer trykkpunktet.
I offentlig miljø, må det være en robust teknologi som er motstandsdyktig mot vandalisme som fra skarpe nøkler, kulepenner, etc., på skjermen. I andre tilfeller bør det også være mulig å benytte hansker. Noen tåler ikke vann og noen tåler ikke støv. Noen kan stort sett kun benytte såkalt "single touch", der en bare kan ha ett trykkpunkt om gangen. Mens andre teknologier kan benytte såkalt "multi touch" med fra to til "mange" (f.eks. 32) trykkpunkter samtidig (samme som på de fleste smarttelefoner), der f.eks to fingre skal kunne forstørre bildet.
Grunnkretser i Aremark kommune

Grunnkretser i Aremark kommune er delområder og grunnkretser som seksjonerer Aremark kommune, Østfold, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Fist of Fury

Handling

Historien foregår i Shanghai i 1908, en smeltedigel som holder på å koke over av rasisme og hat, der kineserne hånes og fornedres av de regjerende Japanerne. Hit vender Chen tilbake for å delta i begravelsen av sin elskede læremester fra den mest berømte Kung Fu-skolen, som døde under mystiske omstendigheter. Chen nekter å underkaste seg de japanske herskerne og dette leder etterhvert til at stridighetene mellom de to skolene øker. Han blir svært opprørt når medlemmer fra den japanske skolen angriper og skader flere medlemmer fra hans skole. Når han i tillegg oppdager at hans lærer ble forgiftet av japanerne igangsetter Chen en voldsom enmannskrig mot lederne ved den japanske skolen.

Om filmen

Filmen har fått 92 % på Rotten Tomatoes. Den amerikanske filmanmelderen Leonard Maltin gav den 3 av 4 stjerner.
Den har fått 2 av 5 stjerner i Den store film- og videoguiden (1987). 
Filmen gikk ikke på norske kinoer, men ble i 1982 utgitt på video av C.P. Entertainmen. Den ble forbudt på video rundt 1987. En ny versjon ble lansert på slutten av 1980-tallet.
Fylkesvei 2080

Fylkesvei 2080 går mellom Haslemoen og Sjøli i Åsnes kommune. Veien er 6,2 km lang.
Frem til 2019 hadde veien betegnelsen Fylkesvei 448.
The World Today (BBC World Service)

The World Today er et britisk nyhetsprogram på radio som ble sendt på BBC World Service fra 1999 til 2012. Programmet hadde fokus på utenriksstoff og ble sent tre ganger daglig. Det hadde en times varighet.
The World Today var opprinnelig et program på fjernsynskanalen BBC World. BBC World Service overtok programnavnet for sitt radioprogram i 1999. Siden 2001 har BBC World også sendt et program med samme navn.
Vi liker å danse

Vi liker å danse er et musikkalbum med CaroMilie, utgitt i 2009. Dette er søstrenes debutalbum som artist.
Parapelecopsis nemoralioides

Utseende

Parapelecopsis nemoralioides er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Bockwurst

Bockwurst (norsk: bokkpølse) er en tysk pølse basert på svinekjøtt. Den ble opprinnelig servert til bokkøl, hvorav navnet. Andre betegnelser er Knobländer, Rote oder Rote Wurst.

Historie

Vertshuseieren Robert Schol(t)z og slakteren Benjamin Löwenthal, begge i Berlin, regnes som pølsens opphavsmenn, men navnet fikk pølsen av vertshusets gjester. Gjestene som til da hadde vært mest vant med en grovere knakkpølse av kalv og storfe, fikk servert svinepølsen ved innledningen til vintersesongen 1889. Til pølsen fikk de det regionale bokkølet Tempelhofer Bock og pølsen ble straks oppkalt etter tilbehøret. 
Ifølge en bayersk ordbok fra 1827 var bokkpølse og bokkøl, en populær frokost ved feiringen av den katolske kirkehøytid Corpus Cristi.
Marcel Temporal

Kunstnerisk virke

Temporal var opprinnelig utdannet arkitekt, men ble en pasjonert dukkemaker og dukkespiller som også underviste andre i dukketeaterkunsten. Han startet kompaniet Les bonhommes Tempo, som ble svært godt mottatt av publikum og kritikere. Kompaniet benyttet dukker av ulike typer, som alle var tilvirket av Temporal selv. Hans favorittdukke synes å være dukken «Monsieur Chinel», som fagbokforfatteren og dukkespilleren Vibeke Helgesen mener må ha vært inspirasjonskilden til Jane Mykles dukke «Hr. Ønskekvist».
I 1936 startet Marcel Temporal å undervise andre i dukketeaterprofesjonen. Som pedagog ble Temporal en inspirator for en generasjon av europeiske dukkespillere og dukkemakere, ikke minst for sin egen sønn Jean-Loup Temporal samt for André Tahon. Både Temporal den yngre og Tahon skulle selv få en sentral posisjon i det franske dukketeatermiljøet.
Christopher Nilsen

Sesongen 2016

Nilsen vant stavsprang under USA-mesterskapet i friidrett for junior 2016 med 5,50 meter og ny personlig rekord, 5 cm over Deakin Volz. Han deltok i U20-VM i friidrett 2016, og kom der på sjuendeplass.

Sesongen 2017

Han vant stavsprang under NCAA-mesterskapet i friidrett innendørs, med 5,70 meter. Under NCAA-mesterskapet utendørs kom han på tredjeplass, og han fikk også bronse under USA-mesterskapet i friidrett 2017. Under VM i friidrett 2017 fikk han 13. beste resultat i kvalifiseringsrunden, og var ikke blant de 12 som gikk til finalerunden.

Sesongen 2018

Nilsen forbedret sin personlige rekord innendørs i 2018, til 5,72 under Jack Johnson Classic i januar og 5,80 under Nebraska Tune-Up i februar. I mars kom han på andreplass under NCAA-mesterskapet innendørs.
Også utendørs forbedret han sine resultater, og satte personlig rekord på 5,80 i mars og 5,86 i mai. Han vant NCAA-mesterskapet utendørs med 5,83 meter. Under USA-mesterskapet i friidrett 2018 fikk han sølv, bak Sam Kendricks.

Sesongen 2019

Han kom på andreplass i stavsprang under NCAA-mesterskapet i friidrett innendørs. Den 5. juni vant han NCAA-mesterskapet utendørs, med ny personlig rekord på 5,95 meter.
Absolute Music 4

Absolute Music 4 er det fjerde samlealbumet i den norske Absolute Music-serien og ble utgitt i 1992.
Asiatiske vinterleker 1996

Asiatiske vinterleker 1996. De tredje Asialekene i vinteridrett ble arrangert i Harbin i Kina i perioden 4. til 11. februar 1996. Det var 453 utøvere fra atten nasjoner som deltok i åtte sporter. Kina ble beste nasjon med femten gullmedaljer foran Kasakhstan med fjorten.
Ptericoptomimus

Utseende

En middelsstor, avlang, ensfarget gråbrun trebukk. Antennene er litt kortere enn kroppen. pronotum er sylindrisk uten tenner på sidene, dekkvingene er nesten parallellsidige, kraftig punkterte og med en bred, opphøyd lengderibbe.

Utbredelse

Arten lever i det sørøstlige Brasil.
Karsten Manufacturing Corporation

Karsten Manufacturing Corporation er et amerikansk, familieid selskap som produserer golfkøller og tilhørende utstyr under det registrerte varemerket PING. Selskapet ble grunnlagt i 1959 etter at Karsten Solheim utviklet en revolusjonerende putter i garasjen. Etter at Solheim døde i 2000 er det hans yngste sønn, John A. Solheim, som leder det familieeide selskapet.
Nicolás Factor

Nicolás Factor (født 29. juni 1520 i Valencia, død 23. desember 1583 i Valencia) (saligkåret) var en spansk maler under renessansen.
Han var født i byen Valencia, sønn av en fattig skredder, og gikk inn i et fransiskaner kloster den 30. november 1537. Han malte andektige bilder. Pave Pius VI velsignet ham i 1786.
Åserøya

Åserøya er ei lita øy i Sigerfjorden i Sortland kommune i Nordland. Øya er nokså rund i formen, med et areal på ca. 0,4 km² og høyeste punkt 111 moh. Åserøya er i dag ubebodd, men er beiteland for sauer om sommeren. På øya finnes enkelte granplantefelt.
På 1800-tallet bodde en familie på Åserøya i noen år. Ivar Larsson Taskjelle (også kalt Ivar/Iver Larsen eller Ivar/Iver Harding) fra Granvin i Hardanger hadde giftet seg i Sortland i 1856, og bodde deretter på Åserøya sammen med familien. Livet på Åserøya var strevsomt og tungvindt, og familien flyttet til Ridderset lenger inn i Sigerfjorden i 1862. Husene på Åserøya ble revet og flyttet til Ridderset. 14. januar 1866 var han en av et mannskap på fem som omkom da en fembøring fra Sortland forliste i storm utenfor Høynes i Borge i Lofoten. Han var da 32 år gammel. Enka Nicoline ble boende på Ridderset etter at mannen omkom på havet.
NACAC-mesterskapet i motbakkeløp 2005

NACAC-mesterskapet i motbakkeløp 2005 (2nd NACAC Mountain Running Championship) ble arrangert 4. juni 2005, i Vail i Colorado i USA. Arrangør var North American, Central American and Caribbean Athletic Association (NACAC), som er et av IAAFs seks kontinentalfobund.
Tsutomu Ogura

Karriere

Han har tidligere vært trener for Omiya Ardija.
Elon Musk

Bakgrunn

Musk vokste opp i Sør-Afrika (Pretoria og Johannesburg) der faren var driftig og begavet ingeniør.
Musk hadde en vanskelig oppvekst hos faren etter at foreldrene ble skilt. Han ble mobbet på skolen til han var omkring 15 år gammel og hadde vokst seg stor nok til å slå tilbake.
Han emigrerte på egen hånd til Canada 17 år gammel for å unngå militærtjeneste i apartheidstaten. Musk begynte på doktorgraden ved Stanford, og hoppet av etter to dager for å drive forretning på internett. Han begynte med katalogtjenesten Zip2 og banktjenesten X.Com, som sammenslått ble til PayPal. Sammen med broren Kimbal solgte han Zip2 til Compaq for 307 millioner dollar i 1999. Ifølge The New Yorker var nettofortjenesten på salg av Zip2 22 millioner dollar, mens PayPal ble solgt til eBay for 160 millioner dollar i 2002. De første årene i Canada levde han fra hånd til munn, og bodde hos morens slektninger mens han overlevde på 1 dollar om dagen. Han var to år ved Queen’s University i Ontario og deretter fullførte han en bachelorgrad i fysikk og økonomi ved University of Pennsylvania. Han fikk kanadisk borgerskap gjennom moren som hadde beholdt sitt kanadiske. Musk ble statsborger i USA i 2002.
Moren Maye Musk (født Haldman) ble født i 1948 i Canada og flyttet med familien til Sør-Afrika da hun var barn. Hun nådde nesten til topps i Miss South Africa og arbeidet senere som fotomodell.
Grafill

Grafill – norsk organisasjon for visuell kommunikasjon er en interesseorganisasjon for alle som arbeider eller utdanner seg innen visuell kommunikasjon. Grafill samler 1300 profesjonelle fagutøvere og studenter innen områdene grafisk design, illustrasjon, animasjon, tegneserieskaping og interaksjonsdesign.
Grafill skal ivareta medlemmenes faglige, økonomiske, juridiske og sosiale interesser, samt arbeide for å høyne fagenes kvalitetsmessige og etiske nivå og bedre utdannelsen i fagene.

Organisasjon og aktiviteter

Grafill består av et sekretariat i Oslo, ni lokallag og seks faggrupper, som sammen og hver for seg arrangerer foredrag, utstillinger og konkurranser. Kari Bucher er daglig leder. Randi Hobøl er leder for Grafills styre.
Grafill holder til i R21, Rosenkrantz gate 21, i Oslo sentrum. Et lokale på 350 kvm, som benyttes til utstillinger, foredrag, workshop, juryering og sosiale aktiviteter. Grafill står bak konkurransen Årets vakreste Bøker, der Bokkunstprisen deles ut, og Visuelt og Visueltfestivalen, som er Nordens største årlige arrangement innen visuell kommunikasjon.
Grafill er tilsluttet blant annet Nordiske Tegnere og ICOGRADA (International Council of Graphic Design Associations).

Historikk

Grafill ble etablert i 1991 som en sammenslåing av de to organisasjonene Norske Grafiske Designere (forkortet NGD), stiftet som Yrkestegnernes Forening i 1937 og omdøpt til Norske Yrkestegnere fra 1946, og Norsk Illustratørforbund (NIF), stiftet i 1983.
Morten Berner var Grafills leder fra starten i 1991 til 2005. Siden overtok Anne -Mette Hoel og Martin Biehl. Fra 2016 ledes Grafill av Kari Bucher.
Grafill har hatt kontor og galleri i Kongens gate 7 i Oslo, siden kontorer og møterom i Skovveien 20, og fra 2011 på nytt egne utstillingslokaler og kontorer i Rosenkrantz' gate 21 i samme by.
Grafill utga fagtidsskriftet Snitt, opprinnelig kalt Grafisk Deisgn og Visuelt, fra 1992 til 2011.
Sloket

Sloket er en isbre i Mühlig-Hofmannfjella i Dronning Maud Land som renner nordover mellom Petrellfjellet og Slokstallen.
Kartlegging av området ble utført av norske kartografer basert på undersøkelser og flyfotografering gjennomført under den norske antarktisekspedisjonen 1956–60. Navnet betyr kvernbekken eller møllerenna.
Bungalotis

Utseende

Store (vingespenn 50–70 millimeter) og kraftige smygere, de fleste har noen små, hvite flekker, antennene er forholdsvis lange og tynne.
Det er markert forskjell mellom kjønnene, hunnene er større med bredere vinger. Hannene er gjerne lyst brune (kanelbrune) med eller uten lysere flekker, hunnene som oftest mørkere brune med et hvitt tverrbånd på forvingen.
Larvene er nakne, oftest mer eller mindre grønnlige, med spiss bakende og stor hodekapsel.

Levevis

Disse smygerne flyr gjerne i skumringen, i en hurtig flukt lavt over bakken.

Utbredelse

Artene er utbredt i Sør- og Mellom-Amerika, fra Mexico i nord til det sørlige Brasil og Bolivia i sør.
Hansastad

Betegnelsen hansastad («Hansestadt»)

Enkelte av de gamle tyske hansabyene har av historiske grunner valgt å beholde betegnelsen «Hansestadt» som en del av det offisielle bynavnet. Inntil Tysklands gjenforening i 1990 gjaldt dette bare de tre vesttyske byene Hamburg, Bremen og Lübeck. Selv om betegnelsen i dag ikke lenger har noen praktisk betydning, danner den historiske statusen som politisk mektige handelssentre noe av bakgrunnen for at de to førstnevnte, Hamburg og Bremen, er de eneste byene i Tyskland ved siden av hovedstaden Berlin som også er egne delstater. (Bremen riktignok sammen med havnebyen Bremerhaven, som ikke henger sammen med Bremen som ett geografisk område.)

Bergen

Den såkalte «hansabyen» Bergen i Norge var for eksempel strengt tatt ingen hansastad, men hadde sammen med Brugge, London og Novgorod sete for ett av 4 «hanseatiske kontorer».
Ved forbundets oppløsning i 1669 var bare de følgende 9 byene representert ved den siste såkalte «Hansadagen» (Hansaforsamlingen) i Lübeck:
Lübeck, Hamburg, Bremen, Braunschweig, Danzig, Hildesheim, Köln, Osnabrück og Rostock.